b'\n_START_ARTICLE_\nPotres v Indijskem oceanu (2004)\n_START_PARAGRAPH_\nPotres v Indijskem oceanu leta 2004 je bil zelo mo\xc4\x8dan podvodni potres magnitude 9,0, ki je 26. decembra 2004 hudo prizadel dr\xc5\xbeave ob Indijskem oceanu._NEWLINE_\xc5\xa0tevilo \xc5\xbertev je preseglo 220.000, po nekaterih ocenah pa tudi \xc4\x8dez 300.000.\n_START_SECTION_\nO potresu\n_START_PARAGRAPH_\nGlavni sunek se je zgodil 26. decembra 2004 ob 00:58:53 UTC (07:58:53 po krajevnem \xc4\x8dasu v D\xc5\xbeakarti in Bangkoku). Cunamiji, ki so mu sledili so opusto\xc5\xa1ili obale Indijskega oceana na \xc5\xa0rilanki, jugovzhodni Indiji, Indoneziji, Tajski, Maleziji, Maldivih in Mjanmarju._NEWLINE_To je bil najve\xc4\x8dji potres na Zemlji od 9,2 stopenjskega potresa na Aljaski (27. marec 1964). Stotiso\xc4\x8de ljudi je umrlo zaradi do 15 m visokih cunamijev, ki so zalili obalna podro\xc4\x8dja 15 minut do 10 ur kasneje in povzro\xc4\x8dili eno od najve\xc4\x8djih katastrof v moderni zgodovini._NEWLINE_Cunamiji so dosegli celo Somalijo in druge dr\xc5\xbeave na vzhodni obali Afrike, 4.500\xc2\xa0km stran od epicentra. Najbolj oddaljena zabele\xc5\xbeena \xc5\xbertev se je zgodila v Port Elizabethu v Ju\xc5\xbenoafri\xc5\xa1ki republiki, 8.000\xc2\xa0km od epicentra._NEWLINE_Valovi so se raz\xc5\xa1irili tudi v Tihi ocean in povzro\xc4\x8dili motnje v plimovanju v severni in ju\xc5\xbeni Ameriki.\n_START_SECTION_\nPomo\xc4\x8d \xc5\xbertvam\n_START_PARAGRAPH_\n\xc5\xbde kmalu po dogodku je za\xc4\x8dela prihajati pomo\xc4\x8d v razli\xc4\x8dnih oblikah, ko pa so se razkrile razse\xc5\xbenosti katastrofe, so dr\xc5\xbeave in posamezniki zelo pove\xc4\x8dali donacije. Posledica obilne pomo\xc4\x8di tem obmo\xc4\x8djem pa je bilo zmanj\xc5\xa1anje pomo\xc4\x8di drugim obmo\xc4\x8djem sveta, ki zaradi neugodnega stanja tudi sicer prejemajo podporo.'